projecte-aina/catalan_government_crawling huggingface dataset:
Especialitzada en la fabricació de cargols i altres sistemes de fixació i subjecció per a la construcció i la indústria, l'empresa catalana ha començat a exportar a Costa d'Ivori a través d'un acord amb un distribuïdor present a tot el país.
L'empresa catalana CELO, especialitzada en la fabricació de sistemes de fixació per a la construcció i la indústria, s'ha introduït a l'Àfrica Subsahariana a través d'un acord amb un dels principals distribuïdors del sector a Costa d'Ivori.
L'empresa ha tancat aquest 2019 les seves primeres comandes de productes que inclouen, en conjunt, 90.000 caixes de material com cargols, sistemes de fixació i subjecció.
En cadascuna d'aquestes caixes hi caben un miler d'unitats d'aquests productes.
Per a aquest projecte d'expansió, CELO ha comptat amb el suport d'ACCIÓ –l'agència de la Generalitat de Catalunya per a la competitivitat de l'empresa, depenent del Departament d'Empresa i Coneixement- a través de l'Oficina Exterior de Comerç i d'Inversions a Ghana.
De fet, l'empresa catalana va participar en una missió comercial a Costa d'Ivori i Camerun organitzada conjuntament entre ACCIÓ amb Pla Metall-Foment.
Amb aquest acord, els productes de CELO estan disponibles a les 14 botigues pròpies del seu distribuïdor, situades a la ciutat d'Abidjan -un dels principals nuclis comercials de Costa d'Ivori- així com a altres punts de venda situats arreu del país, als quals serveix aquest distribuïdor especialitzat en els sectors de la construcció i industrial.
L'empresa catalana va començar a analitzar el mercat africà fa uns tres anys i ja treballava al nord del continent, però fins ara no havia entrat a l'Àfrica subsahariana.
D'acord amb l'Export Manager de CELO a l'Àfrica, Ali Mardi, Costa d'Ivori " és un mercat emergent molt interessant, amb una demanda creixent i projectes molt grans al sector de la construcció ".
Mardi subratlla, tot i això, que " cada mercat africà té les seves pròpies particularitats i s'han d'estudiar cas a cas totes les oportunitats que ofereixen ".
CELO té ara com a proper objectiu introduir-se als mercats de Senegal i Camerun.
El grup CELO, amb seu central a Castellar del Vallès, compta amb una plantilla de més de 380 treballadors repartits en quatre plantes de producció a la Xina, els Estats Units i Alemanya, que se sumen a la de Catalunya.
A banda, l'empresa compta també amb diversos centres logístics en diferents continents.
CELO va tancar el 2018 amb una facturació de 64 milions d'euros, que espera incrementar aquest 2019.
El grup CELO compta amb una plantilla de més de 380 treballadors repartits en quatre plantes de producció arreu del món
Suècia, i els països nòrdics, ofereixen bones oportunitats de negoci a les empreses catalanes:
Els països nòrdics són pioners en l'adopció de vehicles elèctrics i busquen posicionar-se com a líders en solucions innovadores automotrius.
Noruega, per exemple, presenta el mercat per capita de vehicles elèctrics més gran del món.
Creix la demanda en la indústria dels videojocs als països nòrdics.
Suècia és el país líder, seguit per Finlàndia i Dinamarca.
A més, a Suècia hi ha el clúster més gran dins d'aquesta indústria.
Hi ha diverses fires a Suècia relacionades amb la indústria dels videojocs.
Alguns casos d'èxit als països nòrdics són Minecraft (Suècia), Angry Birds (Finlàndia), Clash of Titans (Finlàndia i Candy Crush Saga (Suècia).
La regió nòrdica és una de les regions més digitalitzades del món, i hi ha un interès per convertir-se en pioners en l'ús del 5G.
Tots els països van establir un pla d'acció que pretén afavorir el desenvolupament de noves instal·lacions de 5G, eliminar obstacles per a l'expansió de la xarxa i afavorir el desenvolupament del 5G en el transport, en la indústria i en l'energia.
Especialitzada en la creació i comercialització de videojocs, BANDAI NAMCO centralitzarà a la capital catalana el desenvolupament i comercialització de productes d'entreteniment mòbil per al mercat occidental
El grup japonès BANDAI NAMCO Entertainment, especialitzat en la creació i comercialització de videojocs, ha triat Barcelona per establir-hi una nova empresa dedicada al desenvolupament de videojocs per al mòbil i a la comercialització de la seva activitat al mercat occidental.
Aquest projecte ha comptat amb el suport d'ACCIÓ, l'agència per a la competitivitat de l'empresa del Departament d'Empresa i Coneixement de la Generalitat de Catalunya.
Segons el CEO de BANDAI NAMCO Entertainment a Europa, Naoki Katashima, " el fet d'obrir una empresa diferent dedicada a tot el nostre desenvolupament mòbil per al mercat occidental ens permet reaccionar millor a les tendències del mercat i crear un contingut de més qualitat, més ràpidament ".
L'empresa ha triat Barcelona perquè " és un hub per al desenvolupament internacional de videojocs i un pol d'atracció del millor talent que ofereix la indústria mòbil ".
Per la seva banda, la consellera d'Empresa i Coneixement, Àngels Chacón, ha destacat que " la inversió de BANDAI NAMCO posa de manifest el compromís de les empreses japoneses amb Catalunya on ja hi ha més de 254 empreses establertes, tal com hem pogut veure durant la missió institucional a aquest país asiàtic organitzada la setmana passada ". "
Catalunya té sempre la porta oberta al talent, i això es demostra especialment en sectors tan innovadors com els dels videojocs i la indústria mòbil ", ha subratllat Chacón.
Sota el nom BANDAI NAMCO Mobile, la nova empresa començarà a operar completament a Barcelona a principis del 2020.
El grup japonès és conegut per haver desenvolupat videojocs com PAC-MAN, Tekken o Dragon Ball Z. Amb seu a Tòquio, el grup BANDAI NAMCO agrupa 88 empreses i compta globalment amb més de 8.300 treballadors a tot el món.
En concret, l'empresa ha rebut el suport de Catalonia Trade & Investment, l'àrea d'atracció d'inversions estrangeres d'ACCIÓ.
Segons dades de l'ICEC, el sector dels videojocs a Catalunya actualment engloba 140 empreses que facturen de manera agrupada 364 milions d'euros i donen feina a prop de 3.000 treballadors.
Amb seu a Tòquio, el grup japonès agrupa 88 empreses i compta globalment amb més de 8.300 treballadors a tot el món
Del 17 al 25 de setembre de 2020
Sabies que 90 de les 100 principals empreses de components pel sector automoció a escala mundial tenen presència productiva a Mèxic?
Això converteix aquest mercat en el cinquè productor mundial, convertint la indústria de l'automoció en una de les més importants per l'economia mexicana.
Les empreses catalanes, cada cop més presents en aquest mercat, tenen un punt de trobada molt interessant al Foro de Proveeduría Automotriz on participen més de 250 empreses compradores -OEM, TIER1 i TIER2 – en reunions personalitzades amb potencials proveïdors de Mèxic i d'arreu del món.
Seguint el camí iniciat des de fa uns anys per l'oficina d'ACCIÓ a Mèxic en aquest sector, i en el marc del servei Mexicauto, us animem a participar en aquest esdeveniment que enguany, a causa de la situació generada per la Covid-19, serà virtual.
Una empresa catalana del sector de l'automoció, proveïdora de les OEMs, TIER1 i TIER2, que estigui interessada a treballar (per primer cop o per consolidar-se) en el mercat mexicà.
La consellera d'Empresa i Coneixement, Àngels Chacón, ha participat aquest dijous a l'acte d'obertura de les noves instal·lacions de gairebé 7.000m2, ubicades al 22@ de la capital catalana
L'empresa britànica del sector dels videojocs King ha obert aquest dijous la nova seu de la multinacional a Barcelona per consolidar la capital catalana com un dels principals estudis de desenvolupament de la marca a Europa.
Les noves instal·lacions de gairebé 7.000m 2 compten amb més 600 treballadors, tot i que tenen capacitat per augmentar la plantilla un 10% en el futur.
Ubicada al 22@ de Barcelona, la nova seu està centrada en el desenvolupament de videojocs per a telèfons mòbils i també acull departaments de finances, serveis tècnics i recursos humans, entre d'altres.
En el marc de l'acte d'obertura de la nova seu, la consellera d'Empresa i Coneixement, Àngels Chacón, ha assegurat que "l'obertura d'aquesta seu de King a Catalunya és un exemple de la nova indústria del coneixement que volem per al país".
"L'element més important per captar projectes com aquest és el talent.
En el cas de King, més de la meitat dels treballadors són estrangers, un exemple de multiculturalitat que dona com a resultats el projecte d'avui", ha subratllat.
De la seva banda, el vicepresident i director d'Estudis de King, Oriol Canudas, "Barcelona és la capital de la indústria dels videojocs de l'Estat espanyol, un sector amb molt bones perspectives per seguir creixent any rere any".
A l'acte també hi ha participat el president de King, Humam Sakhnini.
King, que va establir-se a Barcelona l'any 2012, compta amb 2.000 treballadors a escala internacional.
Adquirida per Activison Blizzard l'any 2016, a banda de Barcelona també té estudis de videojocs a Estocolm, Malmö, Londres i Berlín, així com oficines a San Francisco, Los Angeles, Nova York, Chicago i Malta.
La nova seu està centrada en el desenvolupament de videojocs per a telèfons mòbils
L'economia circular té com a objectiu principal preservar el valor dels recursos durant el major temps possible, en lloc de seguir explotant el model habitual que es basa en "extreure-produir-usar–llençar".
El nombre d'empreses logístiques representa al voltant del 20% de les companyies presents al territori català.
El seu compromís amb l'economia circular, doncs, pot resultar una palanca de canvi molt rellevant.
En aquesta guia hi trobaràs casos que van des de l'ús de vehicles compartits fins a la substitució dels de combustió pels elèctrics; així com experiències d'optimització de la logística o de reutilització de components.
Casos diversos realitzats per empreses de tota mena, grans i petites, que ja apliquen els principis de l'economia circular per tal d'obtenir rèdits mediambientals, socials i econòmics.
INFORME DISPONIBLE EN 3 VERSIONS: ESTUDI COMPLET EN CATALÀ I PÍNDOLES EN CATALÀ I ANGLÈS
El vehicle connectat és aquell equipat amb tecnologies que li permeten rebre i emetre informació.
La tecnologia Cooperative Intelligent Transport Systems (C-ITS) permet als vehicles comunicar-se entre si, amb els senyals de trànsit i amb la resta d'elements de la infraestructura i els altres usuaris de la via.
Una capacitat que es presenta com un dels eixos vertebradors del vehicle del futur, de la mà d'altres tendències com el vehicle autònom, l'elèctric i la mobilitat com a servei.
A Catalunya, ja són 71 les empreses que hi operen, tal com recull l'informe El vehicle connectat a Catalunya, elaborat per ACCIÓ.
La indústria del vehicle connectat s'està desenvolupant concentrant-se principalment als Estats Units (especialment a Califòrnia), Alemanya i el Japó.
A Catalunya són 71 les empreses que hi treballen, amb una facturació conjunta que s'enfila als 4.152 milions d'euros i que genera gairebé 10.000 llocs de treball.
Es tracta d'un sector format majoritàriament per pimes (70%), on la meitat de les empreses que l'integren són exportadores i una cinquena part ha implantat filials a l'exterior.
Totes aquestes empreses es dediquen a àmbits com la fabricació, el proveïment de components, enginyeria, tecnologia i connectivitat; així com a la consultoria i serveis.
En qualsevol cas, la importància del vehicle connectat rau en el fet que aquesta connectivitat permet augmentar el seu rang de funcionalitats i convertir-lo en l'estadi previ al vehicle autònom.
De fet, és una de les principals tendències en el sector automoció i es preveu que al 2023 les vendes mundials de vehicles connectats arribin als 72,5 milions d'unitats; un 200% més que els 24 milions d'unitats venudes l'any 2015.
Per aconseguir aquesta interacció entre el vehicle i l'entorn, la infraestructura i les persones; el vehicle connectat integra tecnologies com la intel·ligència artificial, el Big Data, la Internet de les Coses, la connectivitat i la ciberseguretat.
Tot plegat, a més, també dona resposta als reptes que suposen els recursos energètics sota pressió, la sostenibilitat, el món urbanitzat i hiperconnectat o l'economia col·laborativa.
Consulta totes les xifres, dades, tendències a l'informe El vehicle connectat a Catalunya.
L'SME Instrument és el programa europeu que finança les pimes més innovadores del continent.
Un programa de caire competitiu que no només aporta finançament, sinó que també ofereix mentoria a les pimes que l'obtenen.
Per tal d'impulsar la presència de més projectes liderats per dones, el programa Empowa, a través d'ACCIÓ, assessora en la redacció i presentació de la proposta a companyies com Carrocerías Ayats.
Carme Vilà, directora de la companyia, explica i comparteix la seva experiència en l'obtenció de l'SME Instrument.
L'empresa ha triat la capital catalana per iniciar la seva expansió a Europa amb l'obertura al Poblenou de la primera seu fora dels Estats Units, fet que ha suposat la creació de 30 llocs de treball amb la previsió d'arribar als 60 treballadors aquest 2018.
L'empresa de mobilitat elèctrica Scoot, amb seu a San Francisco (Califòrnia, Estats Units), ha triat Barcelona per començar la seva expansió a Europa.
La marca ha obert a la capital catalana la primera seu fora dels Estats Units, fet que ha suposat la creació de 30 llocs de treball amb la previsió d'arribar als 60 treballadors aquest 2018.
El projecte d'inversió d'Scoot a Catalunya ha comptat amb el suport de la Generalitat de Catalunya a través de Catalonia Trade & Investment, l'àrea d'atracció d'inversions estrangeres d'ACCIÓ.
D'aquesta manera, Barcelona es converteix en la primera ciutat a escala internacional després de San Francisco que acollirà la xarxa de lloguer de vehicles elèctrics d'aquesta companyia.
En concret, Scoot posa en marxa avui aquest sistema amb una flota de 500 motocicletes i centenars bicicletes elèctriques, que l'usuari pot localitzar, reservar i desbloquejar en temps real a través d'una aplicació al mòbil.
De cara els propers mesos, la marca estendrà el servei a cotxes elèctrics " amb l'objectiu de posicionar-se com a líder al transport elèctric multimodal ", segons Mar Pallas, VP Europe Market Development d'Scoot.
Segons el director general d'Scoot a l'Estat espanyol, Enrico Sargiacomo, " hem triat Barcelona pel seu alt interès en l'ecologia i la sostenibilitat del model de mobilitat urbana ". "
Scoot no només permet moure's per la ciutat d'una manera àgil i còmode, sinó que a més l'impacte en el medi ambient és un 25% menor que els vehicles de combustió.
Per això col·laborem amb l'ajuntament i les principals institucions públiques de San Francisco, per planificar i implementar millores en el sistema de mobilitat urbana", subratlla.
Els usuaris dels vehicles de lloguer d'Scoot a San Francisco han recorregut a través de la seva xarxa de lloguer de vehicles elèctrics més de 7 milions de quilòmetres a la ciutat nord-americana, fet que segons la companyia ha estalviat l'emissió de 3.500 tones de diòxid de carboni (CO 2 ).
L'empresa es va fundar als Estats Units l'any 2012.
Segons l'empresa, "Scoot no només permet moure's per la ciutat d'una manera àgil i còmode, sinó que a més l'impacte en el medi ambient és un 25% menor que els vehicles de combustió"
El projecte, dissenyat per a un ús urbà i amb una autonomia de 16 hores de circulació, s'ha presentat durant l'Smart City Expo World Congress.
Transports Metropolitans de Barcelona (TMB) ha presentat aquest dimarts el primer minibús elèctric avançat de fabricació catalana.
El prototip, que s'ha donat a conèixer en el marc de l'Smart City Expo, ha estat desenvolupat íntegrament per empreses catalanes en el marc de l'estratègia de recerca i innovació per a l'especialització intel·ligent RIS3CAT que gestiona ACCIÓ i que està cofinançat pel Fons Europeus de Desenvolupament Regional de la Unió Europea en el marc del Programa Operatiu FEDER de Catalunya 2014-2020.
A l'acte de presentació del vehicle hi ha participat la presidenta de TMB, Mercedes Vidal, i la directora general d'Indústria de la Generalitat, Matilde Villarroya.
La directora general ha assegurat que " es tracta d'un projecte transformador, molt important per a la indústria catalana i un exemple d'innovació col·laborativa amb un clar objectiu: la sostenibilitat ".
El minibus ha estat dissenyat per a un ús urbà intensiu en recorreguts d'alta exigència com els del Bus del Barri de TMB, amb autonomia per a 16 hores de circulació, fins i tot quan l'aire condicionat està en marxa.
Pensant en la sostenibilitat de l'operació, s'ha procurat que el vehicle tingui uns baixos costos de manteniment i sobretot que les bateries siguin modulars i fàcilment accessibles a través de la porta posterior.
Així, les seves característiques el fan extrapolable a qualsevol operació en una altra ciutat europea.
Les empreses catalanes que han participat en el desenvolupament del projecte són TMB Applus Idiada, Indcar, Millor Battery i el centre tecnològic Eurecat.
Una vegada finalitzada la seva presència a l' Smart City Expo World Congress, el minibús elèctric iniciarà un període de proves, en les quals realitzarà uns 4.000 quilòmetres simulant recorreguts de les línies de bus de Barcelona i posteriorment, començarà el servei regular amb passatgers.
Actualment hi ha en marxa 11 Comunitats RIS3CAT en àmbits com l'alimentació, la salut, l'energia, la impressió 3D, la indústria 4.0, la fabricació avançada, la producció agroalimentària o l'aigua, que en total estan desenvolupant 58 macroprojectes d'innovació i R+D.
Actualment hi ha en marxa 11 Comunitats RIS3CAT en àmbits com l'alimentació, la salut, l'energia, la impressió 3D, entre d'altres
divendres, 18 d'octubre del 2019
Sessió posposada al 8 de novembre
El passat 18 de juliol es va presentar públicament el clúster Tic Turisme.
Es tracta d'un sector molt focalitzat estratègicament i amb alt potencial de creixement que actualment, a Catalunya, compta amb 371 empreses, que ocupen 9.100 treballadors i facturen més de 1.000 milions d'euros.
Aquesta és la segona sessió del Pla de Dinamització del Clúster que s'anirà desplegant al llarg del proper any i que està obert a empreses (multinacionals, pimes, startups) i agents d'entorn (universitats, centres tecnològics...) del negoci tic turisme.
En aquesta ocasió, l'expert en internet i fundador i president de RocaSalvatella, Genís Roca, explicarà com la transformació digital i les TIC incideixen en l'àmbit del turisme.
Ampliar el coneixement en l'àmbit TIC Turisme.
Una empresa (multinacionals, pimes, startups) i agents de l'entorn (universitats, centres tecnològics) TIC Turisme.
Joan Martí, Director de Clústers d'ACCIÓ
El conseller delegat d'ACCIÓ, Joan Romero, encapçala una missió de 7 empreses catalanes dels sectors de la mobilitat sostenible i les ciències de la vida.
Una delegació empresarial i institucional catalana viatja aquesta setmana als Països Baixos per participar en una missió organitzada a través de la Xarxa dels Quatre Motors per a Europa, de la qual Catalunya és membre.
La missió, encapçalada pel conseller delegat d'ACCIÓ, Joan Romero, ha acompanyat set empreses dels sectors de la mobilitat sostenible i les ciències de la vida amb l'objectiu d'impulsar i enfortir la col·laboració entre els membres de la Xarxa i els Països Baixos, que aquest any han estat escollits com a destinació per al viatge empresarial.
La missió s'ha inaugurat aquest dilluns amb la celebració d'una taula rodona sobre els reptes de l'ecosistema innovador en què hi ha participat representants de cada regió.
Entre d'altres, el debat s'ha centrat en aspectes com el rol de les startups, la digitalització i els clústers en els sistemes d'innovació; el paper dels sectors de la mobilitat sostenible i les ciències de la vida; l'aplicació de la innovació en l'àmbit del canvi climàtic, o la promoció de la col·laboració interregional.
Per la seva banda, les empreses participants compten aquesta setmana amb una agenda de reunions B2B i visites a seus d'empreses i centres de recerca dels Països Baixos, com ara Philips, Demcon, la Universitat d'Eindhoven, el campus d'Automoció de Helmond o la Rotterdam Science Tower.
La Xarxa dels Quatre Motors per Europa va néixer l'any 1988 amb l'objectiu que els seus membres contribueixin activament al foment de la cooperació interregional i al procés d'integració europea.
Cada any, la regió que ostenta la presidència de la Xarxa –que enguany recau en Baden-Württemberg- lidera la organització d'una missió per enfortir la relació amb un país tercer.
A banda de Catalunya i Baden-Württemberg, les altres dues regions que conformen la Xarxa són la Llombardia i Auvergne-Rhône-Alpes, a banda de les regions associades Gal·les, Flandes i Quebec.
La Xarxa dels Quatre Motors per Europa va néixer l'any 1988 amb l'objectiu que els seus membres contribueixin activament al foment de la cooperació interregional
El pròxim dijous 26 de març a Barcelona, tindrà lloc l'esperada segona edició de l'Habitat Night, i primera edició del Talent Awards, esdeveniment que agruparà més d'un centenar de professionals del sector.
L'Habitat Cluster Barcelona, crea per primera vegada els premis " Habitat Talent Awards ", uns premis que tenen per objectiu posar en valor el talent del sector hàbitat a Catalunya i que s'entregaran en el marc de la segona Habitat Night.
Posar en valor el talent del sector hàbitat a Catalunya.
Una empresa o un professional del sector moble i hàbitat.
Es tracta d'un espai que permetrà que empreses del sector automobilístic de tot el món puguin fer assaigs i validacions de la tecnologia que està fent possible el desplegament dels cotxes del futur.
Tot això, en carreteres de Catalunya.
En concret, inicialment està previst que les proves es puguin dur a terme en 3 circuits, 7 rutes -que sumaran gairebé 200 km-, i en 7 zones obertes -que superaran els 12 km 2 de superfície- en diversos punts arreu del país.
Catalonia Living Lab és una iniciativa conjunta entre la Generalitat, la indústria de l'automoció i les telecomunicacions i els agents del sector.
L'objectiu és que aquest projecte aporti valor afegit a la cadena de valor de la indústria TIC i de l'automoció a Catalunya.
La Generalitat i el clúster de la indústria de l'automoció de Catalunya (CIAC) actuaran com a finestreta única per facilitar aquestes proves, que també busquen l'atracció de nous projectes d'inversió estrangera.
Les actuacions per impulsar la indústria del vehicle autònom i connectat a Catalunya contemplen l'impuls de les tecnologies habilitadores, com ara el 5G, la visió per computador, la Intel·ligència Artificial i la Ciberseguretat.
Igualment, preveu iniciatives que situïn la nova indústria digital catalana associada al vehicle autònom i connectat en una posició d'avantatge competitiu a Europa i fomentin la generació de nous perfils professionals que combinin les TIC i l'automoció, així com el desenvolupament de nous models de negocis relacionats amb el sector del vehicle autònom i connectat.
Accedeix al millor entorn per posar a prova les noves tecnologies de la mobilitat
Del 12 al 14 de febrer del 2020
PICK&PACK és l'esdeveniment d'innovació en packaging i intralogística que tindrà lloc del 12 al 14 de febrer de 2020 al CCIB de Barcelona.
La cita de referència pels professionals industrials on trobaràs una zona expositiva amb solucions en processos, fabricació, impressió per a tota la cadena de subministrament, així com les palanques estratègiques per estimular la innovació i la competitivitat de les empreses industrials.
Més de 150 expositors presentaran les seves últimes novetats per a les indústries que busquen innovacions en packaging i intralogística, en el marc del Congrés Nacional de Packaging 4.0, coorganitzat pel Packaging Cluster, i de l'European Intralogistics Summit 2020.
Tens una molt bona oportunitat per adquirir les competències que demanda la nova economia i un magnífic lloc on trobar socis per millorar les teves plantes de producció, magatzem i solucions en intralogística i packaging.
Conèixer les darreres tecnologies emergents i els sistemes d'automatització i fabricació més innovadors.
Entendre el disseny a les fàbriques digitals, des de la robòtica, l'IoT en la indústria i l'analítica de dades industrials, fins a les aplicacions, les plataformes digitals i la realitat virtual i augmentada.